《病中答客》
宋代·包恢

客侈言告予，二月春烂如。
后过前不及，於今正丰腴。
况复晴暄久，行乐人联车。
时鸟啼葫芦，酤酒醉且呼。
游子偕游女，争先耀街衢。
被恼诉无处，半是颠狂徒。
昔人秉烛游，过时欲何娱。
恨公独抱病，与时不相扶。
容膝斗大室，呻吟何时苏。
奇花将衰谢，绿叶将扶疎。
闻鸟声辄善，能似五仰无。
予谓客所羡，眩於形色欤。
竞千红万紫，锦绣不足铺。
变千态万状，彩绘不可图。
无一非形色，乃生理绪余。
耳目不能思，心冥独荒芜。
形形色色者，根本何取诸。
藏用而显仁，显微元不殊。
徒见形色者，不识精在粗。
抑岂知造物，不知彼在吾。
中和万物育，皆备我不诬。
造物莫穷极，形色才斯须。
物既惟我造，何尝离须臾。
见即常自见，非二常与俱。
卧游不必动，遍游靡所拘。
不在行且疾，速至其神乎。
春工尽天巧，众妙何可誉。
病我一形色，千万曾不（病去丙加俞）。
我室非斗大，宇宙此一庐。
徒以我视我，无怪为我吁。
徒以斗视室，宜谓局不舒。
或者病不乐，我乐人莫逾。
反是彼游人，非乐徒驰驱。
仅与蜂蝶辈，逐逐飞盈途。
二月虽将尽，吾即风舞雩。
客心犹未悟，笑我何其愚。

作者简介：包恢（1182-1268），字宏父，一字道夫，号宏斋，宋建昌南城（今属江西）人。刑部尚书。以廉吏，政绩显著著称，同时他也是文学批评家。